1.5.2.Az Unió részvételéből származó hozzáadott érték (adódhat többek között a koordinációból eredő előnyökből, a jogbiztonságból, a fokozott hatékonyságból vagy a kiegészítő jellegből). E pontban „az Unió részvételéből származó hozzáadott érték” azt az uniós részvételből adódó értéket jelenti, amely többletként jelentkezik ahhoz az értékhez képest, amely a tagállamok egyedüli fellépése esetén jött volna létre

1.5.3.Hasonló korábbi tapasztalatok tanulsága

1.5.4.A többéves pénzügyi kerettel való összeegyeztethetőség és egyéb megfelelő eszközökkel való lehetséges szinergiák

1.5.5.A rendelkezésre álló különböző finanszírozási lehetőségek értékelése, ideértve az átcsoportosítási lehetőségeket is

A rendelet végrehajtása a rendelet hatálya alá tartozó nagyszámú és sokféle gazdasági ágazatot eredményez, ami miatt szükség lesz további emberi erőforrásokra, közbeszerzési erőforrásokra külső vállalkozók számára, valamint a Bizottság szolgálatai közötti igazgatási megállapodásokra.

A Környezetvédelmi Főigazgatóságon belül öt további teljes munkaidős alkalmazottra lesz szükség a rendelet végrehajtásához, beleértve a nemzetközi együttműködést is. A Nemzetközi Partnerségek Főigazgatóságán belül két további teljes munkaidős alkalmazottra lesz szükség, akik elsősorban az együttműködéssel és a fejlesztéssel foglalkoznak, valamint szükség lesz 1 további teljes munkaidős egyenértékű alkalmazottra az Adóügyi és Vámuniós Főigazgatóságon belül a rendelet végrehajtásához, különös tekintettel a vámügyi kötelezettségekre.

Az igények az illegális fakitermelés elleni küzdelemre irányuló jogalkotási eszközökhöz (uniós fa- és fatermékpiaci rendelet és FLEGT-rendelet) biztosított erőforrások kiszámításán alapulnak, amelyek közül az előbbi helyébe a javasolt kezdeményezés lép. A Környezetvédelmi Főigazgatóságon jelenleg rendelkezésre álló személyzet: 3,25 AD + 1 AST + 1 szabad SND + 0,5 teljes munkaidős egyenértékű szerződéses alkalmazott. Ez az alábbiakra terjed ki: a) két uniós rendelet (az uniós fa- és fatermékpiaci rendelet és a FLEGT-rendelet) végrehajtása, nyomon követése és felülvizsgálata; b) az önkéntes partnerségi megállapodások megvitatása és végrehajtása öt országgal (Indonézia, Vietnám, Laosz, Thaiföld és Malajzia), valamint együttműködés más előállító és fogyasztó országokkal, beleértve a Kínával való állandó strukturált együttműködést; c) az EU képviselete többoldalú fórumokon: FAO, az Egyesült Nemzetek Erdészeti Fóruma (UNFF) és a Trópusi Faanyagok Nemzetközi Szervezete (ITTO); d) a világ erdőinek védelmére és helyreállítására irányuló uniós fellépés fokozásáról szóló bizottsági közleményben előirányzott további intézkedések végrehajtása.

Az új javaslat nemcsak a meglévő uniós jogszabályokat fogja integrálni, hanem jelentősen kibővíti az intézkedések körét és fokozza a végrehajtás összetettségét is, ami új források szükségességét vonja maga után. Az új javaslat a hatály kiterjesztését jelenti egy árucikkről (fa) hat árucikkre (a marhahús, a pálmaolaj, a szója, a kakaó és a kávé bevonásával) és az ezekből származó termékekre, továbbá a jogszerűségen túlmenően kiterjed a fenntarthatóságra is. Ez pedig várhatóan növelni fogja az érintett gazdasági ágazatok értékét, valamint a rendelet által közvetlenül és erőteljesen érintett érdekelt felek és harmadik országok számát. A szakértői csoport több alkalommal ülésezik (öt helyett hat alkalommal), és több tagja lesz (a tagállamokon kívül az érdekelt felek és harmadik országok is részt vesznek benne). Lesz egy új információs rendszer is (lásd lejjebb) azonfelül, ami a FLEGT-rendelethez tartozik. Az országokat összehasonlító teljesítményértékelési rendszer (lásd lejjebb) várhatóan szorosabb együttműködést eredményez több tucat országgal. A rendelet politikai láthatósága és érzékenysége növekszik a korábbi helyzethez képest, ami csak a fára terjedt ki, mivel hatással lesz olyan ágazatokra, amelyek nélkülözhetetlenek bizonyos országok gazdaságai számára (pl. a kakaó Elefántcsontparton és Ghánában; a pálmaolaj Indonéziában és Malajziában; a szója és a szarvasmarha Brazíliában és Argentínában), amelyek fokozott kétoldalú együttműködést igényelnek, többek között szakértői szinten is. A Környezetvédelmi Főigazgatóság képviseleti feladatainak száma is növekedni fog nemzetközi fórumokon. A tagállamok jelentéstételi kötelezettségei az áruk körének bővülésével és az érintett gazdasági ágazatok értékével párhuzamosan növekedni fognak. Az új rendeletre való átállás, az uniós fa- és fatermékpiaci rendelet hatályon kívül helyezése és a FLEGT-rendelet kiigazítása a működés első öt évében további feladatokkal jár majd.

Mindezek az új tevékenységek és feladatok jelentősen növelni fogják a Környezetvédelmi Főigazgatóság munkaterhelését. Az új rendelet nagyobb politikai és gazdasági súlya miatt több előkészületre és több elemző munkára lesz szükség a Bizottság más szervezeti egységeivel, a Tanáccsal és az Európai Parlamenttel, az érdekelt felekkel, harmadik országokkal és nemzetközi szervezetekkel való megnövekedett számú interakció kezeléséhez, politikai szinten és a munka szintjén egyaránt. A Környezetvédelmi Főigazgatóság által végzett további jelentéstételi feladatok és az általa kezelt további eszközök (az információs rendszer és az összehasonlító teljesítményértékelési rendszer) további felügyeletet tesznek szükségessé a Környezetvédelmi Főigazgatóság részéről. A végrehajtás egyszerűsítése és javítása az uniós fa- és fatermékpiaci rendelethez és a FLEGT-rendelethez képest – amelyek, amint azt a célravezetőségi vizsgálat is tükrözi – a szélesebb hatályt is figyelembe véve több erőforrást igényelnek majd a Környezetvédelmi Főigazgatóságtól, amely a tagállami végrehajtás nyomon követésére szolgál.

Mindezen feladatokhoz magas szintű politikai ítélőképességre, szakpolitikai ismeretekre, elemzési készségekre, függetlenségre és rugalmasságra van szükség, amellyel csak AD besorolású tisztviselők rendelkeznek. Az érintett áruk összetett ellátási láncai és a világ különböző pontjain tapasztalható földrajzi különbségek miatt tanácsos lenne bizonyos fokú szakosodásra törekedni a Környezetvédelmi Főigazgatóság végrehajtásért felelős munkacsoportján belül. Ez lehet valamely árucikkre, régióra vagy feladatra való szakosodás, ami azonban a fentebb leírtak szerint további személyzeti erőforrásokat igényel. Lehetőség szerint kiszervezésre is sor kerül majd (lásd lejjebb), de ehhez is szükség van felügyeletre. Emellett vannak olyan alapvető feladatok is, amelyek nagy fokú politikai érzékenységet igényelnek, és amelyeket a Bizottságnak kell elvégeznie.